Nariadenie Komisie (EHS) č. 3514/83
z 13. decembra 1983,
ktorým sa mení a dopĺňa nariadenie (EHS) č. 2191/81 o poskytovaní pomoci na nákup masla neziskovými inštitúciami a organizáciami, a armádami a podobnými silami členských štátov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 804/68 z 27. júna 1968 o spoločnej organizácii trhu s mliekom a mliečnymi výrobkami [1], naposledy zmenené a doplnené nariadením (EHS) č. 1600/83 [2], najmä na jeho článok 12 (3),
keďže poukážky uvedené v článku 3 nariadenia Komisie (EHS) č. 2191/81 [3], naposledy zmeneného a doplneného nariadením (EHS) č. 1446/83 [4], majú platiť len od prvého dňa kalendárneho mesiaca; keďže maslo sa po tomto dni nemôže preberať; keďže skúsenosti s touto schémou poukázali na nevyhnutnosť posunúť tento dátum dopredu, aby sa umožnili skoršie dodávky masla; keďže doba na preberanie masla by sa týmto mala upraviť; keďže toto ustanovenie sa taktiež uvádza aj v nariadení Komisie (EHS) č. 2192/81 [5], naposledy zmenenom a doplnenom nariadením (EHS) č. 1446/83; keďže rovnaká zmena a a doplnenie by mala vykonať taktiež v tom nariadení;
keďže opatrenia ustanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Článok 3 (5) nariadenia (EHS) č. 2191/81 a článok 3 (3) nariadenia (EHS) č. 2192/81 majú nasledujúce znenie:
"Poukážka platí po dobu jedného kalendárneho mesiaca, ktorý je na ňom vyznačený. Dodávku však možno uskutočniť v dobe začínajúcej 20. dňom predchádzajúceho mesiaca a končiacej 10. dňom mesiaca, ktorý nasleduje po vyznačenom mesiaci."
Článok 2
Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 13. decembra 1983